title: Komisijas Īstenošanas regula (ES) 2019/1706 (2019. gada 10. oktobris), ar kuru groza Īstenošanas regulu (ES) 2017/325, ar ko pēc termiņbeigu pārskatīšanas saskaņā ar Eiropas Parlamenta un Padomes Regulas (ES) 2016/1036 11. panta 2. punktu nosaka galīgo antidempinga maksājumu konkrētu Ķīnas Tautas Republikas izcelsmes augstas stiprības poliestera pavedienu importam

text:
                  11.10.2019

                  LV

                  Eiropas Savienības Oficiālais Vēstnesis

                  L 260/42

         KOMISIJAS ĪSTENOŠANAS REGULA (ES) 2019/1706
         (2019. gada 10. oktobris),
         ar kuru groza Īstenošanas regulu (ES) 2017/325, ar ko pēc termiņbeigu pārskatīšanas saskaņā ar Eiropas Parlamenta un Padomes Regulas (ES) 2016/1036 11. panta 2. punktu nosaka galīgo antidempinga maksājumu konkrētu Ķīnas Tautas Republikas izcelsmes augstas stiprības poliestera pavedienu importam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”),
         ņemot vērā Komisijas 2017. gada 24. februāra Īstenošanas regulu (ES) 2017/325, ar ko pēc termiņbeigu pārskatīšanas saskaņā ar Eiropas Parlamenta un Padomes Regulas (ES) 2016/1036 11. panta 2. punktu nosaka galīgo antidempinga maksājumu konkrētu Ķīnas Tautas Republikas izcelsmes augstas stiprības poliestera pavedienu importam (2), kas grozīta ar Īstenošanas regulu (ES) 2017/2368 (3), un jo īpaši tās 1. panta 5. punktu,
         tā kā:
         A.   SPĒKĀ ESOŠIE PASĀKUMI

                     (1)

                     Padome ar Regulu (ES) Nr. 1105/2010 (4) noteica galīgu antidempinga maksājumu Ķīnas Tautas Republikas izcelsmes augstas stiprības poliestera pavedienu (“attiecīgais ražojums”) importam Savienībā.

                     (2)

                     Sākotnējā izmeklēšanā saskaņā ar pamatregulas 17. pantu tika izmantota Ķīnas Tautas Republikas (“ĶTR”) ražotāju eksportētāju atlase.

                     (3)

                     Padome izlasē iekļauto ĶTR ražotāju eksportētāju attiecīgā ražojuma importam noteica individuālas antidempinga maksājuma likmes no 5,1 % līdz 9,8 %. Ražotājiem eksportētājiem, kuri sadarbojās un netika iekļauti izlasē, noteica 5,3 % maksājuma likmi. Turklāt valsts mēroga maksājuma likmi 9,8 % apmērā noteica visu pārējo Ķīnas uzņēmumu augstas stiprības poliestera pavedienu importam.

                     (4)

                     Pēc termiņbeigu pārskatīšanas (“termiņbeigu pārskatīšana”), kas notika saskaņā ar pamatregulas 11. panta 2. punktu, sākotnējie pasākumi ar Īstenošanas regulu (ES) 2017/325 (“termiņbeigu pārskatīšanas regula”) tika pagarināti uz pieciem gadiem.

                     (5)

                     Ar Īstenošanas regulu (ES) 2017/2368 tika grozīta Īstenošanas regula (ES) 2017/325, lai tajā iekļautu 1. panta 5. punktu, kas ražotājiem eksportētājiem ļauj pieprasīt jauna ražotāja eksportētāja režīmu.

                     (6)

                     Īstenošanas regulas (ES) 2017/325, kurā grozījumi izdarīti ar Īstenošanas regulu (ES) 2017/2368, 1. panta 5. punktā noteikts, ka gadījumā, ja kāda persona no Ķīnas Tautas Republikas sniedz pietiekamus pierādījumus Komisijai, ka tā:

                                 a)

                                 sākotnējās izmeklēšanas periodā (no 2008. gada 1. jūlija līdz 2009. gada 30. jūnijam) tā nav eksportējusi uz Savienību attiecīgo ražojumu;

                                 b)

                                 nav saistīta ar eksportētāju vai ražotāju, uz kuru attiecas ar šo regulu noteiktie pasākumi; un

                                 c)

                                 pēc sākotnējās izmeklēšanas perioda beigām tā ir vai nu faktiski eksportējusi attiecīgo ražojumu, vai arī uzņēmusies neatsaucamas līgumsaistības eksportēt uz Savienību ievērojamu daudzumu;

                           tad Īstenošanas regulas (ES) 2017/325 pielikumu var grozīt, lai uz šo personu attiecinātu maksājuma likmi, kas piemērojama uzņēmumiem, kuri sadarbojās, bet netika iekļauti izlasē, proti, vidējo svērto maksājuma likmi 5,3 % apmērā.

               B.   JAUNA RAŽOTĀJA EKSPORTĒTĀJA REŽĪMA PIEMĒROŠANAS PIEPRASĪJUMI

                     (7)

                     Uzņēmums Wuxi Solead Technology Development Co., Ltd, pēc Īstenošanas regulas (ES) 2017/325 publicēšanas pieteicās un iesniedza Komisijai pieprasījumu, lai saņemtu jauna ražotāja eksportētāja režīmu un tādējādi tam tiktu piemērota maksājuma likme, kas piemērojama uzņēmumiem ĶTR, kuri sadarbojās, bet nav iekļauti izlasē, t. i., 5,3 %.

                     (8)

                     Lai noteiktu, vai pieteikuma iesniedzējs ir izpildījis kritērijus jauna ražotāja eksportētāja režīma piešķiršanai, kas izklāstīti 6. apsvērumā, Komisija vispirms pieprasījuma iesniedzējam nosūtīja anketu, pieprasot pierādījumus, kas apliecina, ka tas atbilst šiem kritērijiem. Pēc anketas jautājumu atbilžu sākotnējās analīzes Komisija nosūtīja vēstuli ar lūgumu sniegt papildu informāciju, uz kuru pieprasījuma iesniedzējs atbildēja.

                     (9)

                     Komisija pārbaudīja visu informāciju, ko tā uzskatīja par vajadzīgu, lai noteiktu, vai pieteikuma iesniedzējs atbilst kritērijiem. Komisija informēja arī Savienības ražošanas nozari par šo jauno ražotāja eksportētāja režīma pieprasījumu.

                     (10)

                     Savienības ražošanas nozare nesniedza piezīmes par šo pieprasījumu.

               C.   PIEPRASĪJUMA ANALĪZE

                     (11)

                     Attiecībā uz a) kritēriju Komisija izvērtēja pieteikuma iesniedzēja uzņēmējdarbības licenci, statūtus un revidētos finanšu pārskatus un noteica, ka pieteikuma iesniedzējs ir dibināts 2015. gada 11. februārī. Tāpēc, ņemot vērā pieejamo informāciju, Komisija konstatēja, ka pieprasījuma iesniedzējs sākotnējās izmeklēšanas laikā (no 2008. gada 1. jūlija līdz 2009. gada 30. jūnijam) nav eksportējis attiecīgo ražojumu. Tādējādi pieteikuma iesniedzējs atbilst a) kritērijam, kas izklāstīts 6. apsvērumā.

                     (12)

                     Attiecībā uz kritēriju, ka pieteikuma iesniedzējs nav saistīts ne ar vienu eksportētāju vai ražotāju, uz kuru attiecas ar sākotnējo regulu (b) kritērijs) noteiktie antidempinga pasākumi, Komisija pārbaudīja tā akcionāru un ar tiem saistītā eksporta pārdošanas uzņēmuma attiecības. Komisija no tās rīcībā esošās informācijas konstatēja, ka pieteikuma iesniedzējs nav saistīts ne ar vienu eksportētāju vai ražotāju, uz kuru attiecas antidempinga pasākumi. Tādēļ pieteikuma iesniedzējs atbilst b) kritērijam, kas izklāstīts 6. apsvērumā.

                     (13)

                     Attiecībā uz c) kritēriju, saskaņā ar kuru pieteikuma iesniedzējs pēc sākotnējās izmeklēšanas perioda faktiski ir eksportējis uz Savienību attiecīgo ražojumu vai ir uzņēmies neatsaucamas līgumsaistības eksportēt uz Savienību ievērojamu daudzumu, tas iesniedza pierādījumus par attiecīgā ražojuma eksportu uz Horvātiju pēc sākotnējās izmeklēšanas perioda. Horvātijas muitas iestādes ziņoja par darījumu arī datubāzē, kas izveidota saskaņā ar pamategulas 14. panta 6. punktu. Tādēļ pieteikuma iesniedzējs atbilst c) kritērijam, kas izklāstīts 6. apsvērumā.

               D.   SECINĀJUMS

                     (14)

                     Komisija secina, ka pieprasījuma iesniedzējs atbilst visiem trim kritērijiem, kas jāizpilda, lai to atzītu par jaunu ražotāju eksportētāju. Tāpēc tā nosaukums būtu jāpievieno Īstenošanas regulas (ES) 2017/325 pielikuma sarakstam, kurā uzskaitīti izlasē neiekļautie uzņēmumi, kas sadarbojās.

                     (15)

                     Tāpēc būtu attiecīgi jāgroza Īstenošanas regula (ES) 2017/325.

               E.   INFORMĀCIJAS IZPAUŠANA

                     (16)

                     Komisija par šiem konstatējumiem informēja pieprasījuma iesniedzēju un Savienības ražošanas nozari un deva tiem iespēju izteikt piezīmes.

                     (17)

                     Pusēm tika dota iespēja iesniegt piezīmes. [Nekādas piezīmes netika saņemtas.]

                     (18)

                     Regula ir saskaņā ar atzinumu, ko sniegusi komiteja, kura izveidota saskaņā ar Regulas (ES) 2016/1036 15. panta 1. punktu,

               IR PIEŅĒMUSI ŠO REGULU.

            1. pants
            Īstenošanas regulas (ES) 2017/325 pielikumā sniegtajam Ķīnas Tautas Republikas ražotāju eksportētāju sarakstam pievieno turpmāk minēto uzņēmumu.

                        Uzņēmuma nosaukums

                        Pilsēta

                        “Wuxi Solead Technology Development Co., Ltd

                           Xinjian Town”

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 10. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 176, 30.6.2016., 21. lpp.

            (2)  OV L 49, 25.2.2017., 6. lpp.

            (3)  OV L 337, 19.12.2017., 24. lpp.

            (4)  OV L 315, 1.12.2010., 1. lpp.


title: Komisijas Īstenošanas regula (ES) 2019/1756 (2019. gada 23. oktobris), ar ko attiecībā uz Lielbritānijas un Ziemeļīrijas Apvienotās Karalistes iekļaušanu to trešo valstu sarakstā, no kurām Savienībā atļauts ievest siena un salmu sūtījumus, groza Regulas (EK) Nr. 136/2004 V pielikumu (Dokuments attiecas uz EEZ)

text:
                  24.10.2019

                  LV

                  Eiropas Savienības Oficiālais Vēstnesis

                  L 270/57

         KOMISIJAS ĪSTENOŠANAS REGULA (ES) 2019/1756
         (2019. gada 23. oktobris),
         ar ko attiecībā uz Lielbritānijas un Ziemeļīrijas Apvienotās Karalistes iekļaušanu to trešo valstu sarakstā, no kurām Savienībā atļauts ievest siena un salmu sūtījumus, groza Regulas (EK) Nr. 136/2004 V pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (1), un jo īpaši tās 19. panta 1. punktu,
         tā kā:

                     (1)

                     2017. gada 29. martā Apvienotā Karaliste uz Līguma par Eiropas Savienību (LES) 50. panta pamata iesniedza paziņojumu par nodomu no Savienības izstāties. 2019. gada 11. aprīlī Eiropadome, vienojoties ar Apvienoto Karalisti, pieņēma Lēmumu (ES) 2019/584 (2), ar ko pagarina laikposmu saskaņā ar LES 50. panta 3. punktu. Saskaņā ar minēto lēmumu LES 50. panta 3. punktā paredzētais laikposms tika vēl pagarināts līdz 2019. gada 31. oktobrim. Tāpēc no 2019. gada 1. novembra (“izstāšanās diena”) Savienības tiesības Apvienotajai Karalistei un tās teritorijā vairs nebūs piemērojamas.

                     (2)

                     Direktīva 97/78/EK nosaka principus, kuri reglamentē veterināro pārbaužu organizēšanu attiecībā uz produktiem, ko ieved Savienībā no trešām valstīm. Minētās direktīvas 19. panta 1. punkts paredz, ka Komisija izveido tādu augu produktu sarakstu, kam sakarā ar to radīto dzīvnieku infekcijas slimību vai lipīgu slimību ievazāšanas risku ir jāveic veterinārās pārbaudes uz robežas, un to trešo valstu sarakstu, no kurām atļauts uz Savienību eksportēt minētos augu produktus.

                     (3)

                     Attiecīgi Komisijas Regulas (EK) Nr. 136/2004 (3) IV pielikumā siens un salmi minēti kā augu produkti, kam jāveic veterinārās pārbaudes uz robežas, savukārt minētās regulas V pielikumā norādītas valstis, no kurām dalībvalstis drīkst importēt sienu un salmus.

                     (4)

                     Lielbritānijas un Ziemeļīrijas Apvienotā Karaliste ir sniegusi nepieciešamās garantijas, ka minētā valsts, sākot no izstāšanās dienas, ievēros Regulā (EK) Nr. 136/2004 paredzētos nosacījumus attiecībā uz siena un salmu sūtījumu ievešanu Savienībā, vismaz deviņus mēnešus ilgu sākotnējo periodu turpinot pildīt Savienības tiesību aktu prasības.

                     (5)

                     Tāpēc, ņemot vērā šīs īpašās garantijas, ko nodrošina Lielbritānijas un Ziemeļīrijas Apvienotā Karaliste, un lai izvairītos no nevajadzīgiem tirdzniecības traucējumiem pēc izstāšanās dienas, Lielbritānijas un Ziemeļīrijas Apvienotā Karaliste būtu jāiekļauj Regulas (EK) Nr. 136/2004 V pielikuma sarakstā, kur minētas valstis, no kurām Savienībā atļauts ievest siena un salmu sūtījumus.

                     (6)

                     Tādēļ Regulas (EK) Nr. 136/2004 V pielikums būtu attiecīgi jāgroza.

                     (7)

                     Šī regula būtu jāpiemēro no 2019. gada 1. novembra, ja vien minētajā dienā Lielbritānijas un Ziemeļīrijas Apvienotajai Karalistei un tās teritorijā neturpina piemērot Savienības tiesības.

                     (8)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Regulas (EK) Nr. 136/2004 V pielikumu groza saskaņā ar šīs regulas pielikumu.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 1. novembra.
            Tomēr, ja minētajā dienā Lielbritānijas un Ziemeļīrijas Apvienotajai Karalistei un tās teritorijā turpina piemērot Savienības tiesības, šo regulu nepiemēro.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 23. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 24, 30.1.1998., 9. lpp.

            (2)  Eiropadomes 2019. gada 11. aprīļa Lēmums (ES) 2019/584, kas pieņemts, vienojoties ar Apvienoto Karalisti, ar ko pagarina laikposmu saskaņā ar LES 50. panta 3. punktu (OV L 101, 11.4.2019., 1. lpp.).

            (3)  Komisijas 2004. gada 22. janvāra Regula (EK) Nr. 136/2004, ar ko nosaka procedūras veterinārajām pārbaudēm Kopienas robežkontroles punktos attiecībā uz produktiem, ko importē no trešām valstīm (OV L 21, 28.1.2004., 11. lpp.).

            PIELIKUMS
            Regulas (EK) Nr. 136/2004 V pielikumā pēc ieraksta par Čīli iekļauj šādu rindu:

                           “GB

                           Lielbritānijas un Ziemeļīrijas Apvienotā Karaliste”


title: Komisijas Īstenošanas regula (ES) 2019/1811 (2019. gada 23. oktobris) par atsevišķu preču klasifikāciju kombinētajā nomenklatūrā

text:
                  30.10.2019

                  LV

                  Eiropas Savienības Oficiālais Vēstnesis

                  L 278/1

         KOMISIJAS ĪSTENOŠANAS REGULA (ES) 2019/1811
         (2019. gada 23. oktobris)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji pamatojas uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 23. oktobrī

                  Komisijas un tās priekšsēdētāja vārdā –

                  Nodokļu politikas un muitas savienības

                  ģenerāldirektorāta

                  ģenerāldirektors

               Stephen QUEST

            (1)  OV L 269, 10.10.2013., 1. lpp.

            (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

               PIELIKUMS

                        Preču apraksts

                        Klasifikācija (KN kods)

                        Pamatojums

                        (1)

                        (2)

                        (3)

                        Mobila, pašbalansējoša, elektriski darbināma ierīce, t s. “teleklātbūtnes robots”. Robots sastāv no šādiem galvenajiem elementiem vienā korpusā ar diviem riteņiem, kas uzmontēti uz ass:

                                    —

                                    akselerometrs un žiroskops,

                                    —

                                    elektromotors,

                                    —

                                       Bluetooth modulis,

                                    —

                                    uzlādējams akumulators.

                              Izstrādājumam ir strāvas barošanas savienojums akumulatora uzlādēšanai, statusa gaisma un vertikāls teleskopiskais stienis, kura augstumu var regulēt mehāniski. Stieņa virsgalā ir noņemams planšetdatora (“planšetes”) turētājs. Turētājs ir aprīkots ar USB pieslēgvietu planšetdatora lādēšanai.
                        Izstrādājumu var kontrolēt no attāluma tikai ar saderīgu ierīci (planšetdatoru utt.), kas aprīkota ar bezvadu sakaru funkcijām, izmantojot Bluetooth.
                        Izstrādājumu izmanto, lai pārvietotu, paceltu augstāk vai nolaistu zemāk planšetdatoru un lai planšetdatoram pievadītu elektroenerģiju.
                        Sk. attēlu (*1).

                        8428 90 90

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu, XVI sadaļas 3. piezīmi un KN kodu 8428, 8428 90  un 8428 90 90  formulējumu.
                        Izstrādājums tikai un vienīgi pārvieto planšetdatoru un pievada tam elektroenerģiju; tas neļauj ar planšetdatoru veikt citas darbības, izņemot tās, kam tas ir paredzēts. Tāpēc tas nedz ļauj pielāgot planšetdatoru konkrētam darbam, nedz arī sniedz tam papildu iespējas, kā arī nedod tam iespēju sniegt konkrētu pakalpojumu saistībā ar tā pamatfunkciju (sk. 2011. gada 16. jūnija spriedumu lietā Unomedical, C-152/10, EU:C:2011:402, 29. punkts, un sk. arī Harmonizētās sistēmas skaidrojumus par pozīciju 8473, otro rindkopu).
                        Līdz ar to klasificēšana pozīcijā 8473 pie piederumiem, kas izmantojami vienīgi vai galvenokārt kopā ar pozīcijās 8470 līdz 8472 minētajām iekārtām, nav iespējama.
                        Klasificēšana pozīcijā 8479 vai 8543 nav iespējama, jo izstrādājums veic vairākas mašīnu funkcijas, kas minētas 84. vai 85. nodaļas pozīcijās (XVI sadaļa), piemēram, celšanas un pārvietošanas funkcija (planšetdatora pārvietošana un pacelšana vai nolaišana), strāvas pievadīšana ierīcei un sakaru funkcija, izmantojot Bluetooth protokolu.
                        Saskaņā ar XVI sadaļas 3. piezīmi tas ir klasificējams tā, it kā tā būtu ierīce, kas pilda galveno funkciju.
                        Izstrādājums ir paredzēts, lai pārvietotu un paceltu vai nolaistu planšetdatoru, un līdz ar to tā ir galvenā funkcija XVI sadaļas 3. piezīmes nozīmē. Pārējās funkcijas ir palīgfunkcijas.
                        Tāpēc izstrādājums ir klasificējams ar KN kodu 8428 90 90  pie citādām mašīnām celšanai, pārvietošanai, iekraušanai vai izkraušanai.

               (*1)  Attēls pievienots tikai informācijai.


title: Komisijas Īstenošanas regula (ES) 2019/1812 (2019. gada 23. oktobris) par atsevišķu preču klasifikāciju kombinētajā nomenklatūrā

text:
                  30.10.2019

                  LV

                  Eiropas Savienības Oficiālais Vēstnesis

                  L 278/4

         KOMISIJAS ĪSTENOŠANAS REGULA (ES) 2019/1812
         (2019. gada 23. oktobris)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 23. oktobrī

                  Komisijas

                  un tās priekšsēdētāja vārdā –

                  Nodokļu politikas un muitas savienības ģenerāldirektorāta

                  ģenerāldirektors

               Stephen QUEST

            (1)  OV L 269, 10.10.2013., 1. lpp.

            (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija (KN kods)

                        Pamatojums

                        (1)

                        (2)

                        (3)

                        Atkārtoti lietojama ūdens pudele, kas ir izgatavota no caurspīdīga borsilikāta stikla un kam ir skrūvējams vāciņš, kurš izgatavots no nerūsējošā tērauda. Vāciņam ir iekšēja blīve, kas izgatavota no silikona un kas nodrošina ūdensnecaurlaidīgu pudeles aizvēršanu. Pudelei ir pārnēsāšanas cilpa, kas piestiprināta pie vāciņa, un noņemams pretslīdes silikona apvalks ērtākai lietošanai.
                        Pudeles augstums ir apmēram 220 mm un diametrs – 60 mm. Kakliņa diametrs ir aptuveni 30 mm. Pudeles tilpums ir līdz 0,6 l.
                        Sk. attēlus (*1).

                        7013 99 00

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu un KN kodu 7013 un 7013 99 00  formulējumu.
                        Klasificēšana pozīcijā 7010 pie pudelēm, flakoniem un citiem stikla traukiem preču transportēšanai vai iepakošanai nav iespējama, jo izstrādājumu parasti neizmanto komerciāli (sk. arī Harmonizētās sistēmas (HS) skaidrojumus par pozīciju 7010, pirmo rindkopu, HS skaidrojumus par pozīciju 7013, pēdējā punkta b) apakšpunktu, kā arī Harmonizētās sistēmas klasifikācijas atzinumu 3924.90/2).
                        Tāpēc izstrādājums ir klasificējams ar KN kodu 7013 99 00  pie citādiem stikla galda un virtuves traukiem, tualetes, kancelejas piederumiem, izstrādājumiem mājas iekārtojumam vai tamlīdzīgiem izstrādājumiem.

               (*1)  Attēli pievienoti tikai informācijai.


title: Komisijas Īstenošanas regula (ES) 2019/1826 (2019. gada 25. oktobris) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Kaimiškas Jovarų alus (AĢIN))

text:
                  31.10.2019

                  LV

                  Eiropas Savienības Oficiālais Vēstnesis

                  L 279/22

         KOMISIJAS ĪSTENOŠANAS REGULA (ES) 2019/1826
         (2019. gada 25. oktobris)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Kaimiškas Jovarų alus” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Lietuvas Republikas pieteikums, kurā lūgts reģistrēt nosaukumu “Kaimiškas Jovarų alus”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Kaimiškas Jovarų alus” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Kaimiškas Jovarų alus” (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 2.1. grupas “Alus” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 25. oktobrī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  OV C 217, 28.6.2019., 5. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2019/1853 (2019. gada 5. novembris), ar ko groza Padomes Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku

text:
                  6.11.2019

                  LV

                  Eiropas Savienības Oficiālais Vēstnesis

                  L 285/7

         KOMISIJAS ĪSTENOŠANAS REGULA (ES) 2019/1853
         (2019. gada 5. novembris),
         ar ko groza Padomes Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2003. gada 7. jūlija Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku un par Regulas (EK) Nr. 2465/96 atcelšanu (1), un jo īpaši tās 11. panta b) punktu,
         tā kā:

                     (1)

                     Regulas (EK) Nr. 1210/2003 III pielikumā ir uzskaitītas Irākas iepriekšējās valdības laika valsts iestādes, sabiedrības un aģentūras, kā arī fiziskas un juridiskas personas, iestādes un organizācijas, uz kurām saskaņā ar minēto regulu attiecas tādu līdzekļu un saimniecisko resursu iesaldēšana, kas 2003. gada 22. maijā atradās ārpus Irākas.

                     (2)

                     Apvienoto Nāciju Organizācijas Drošības padomes Sankciju komiteja 2019. gada 30. oktobrī nolēma svītrot divus ierakstus to personu un organizāciju sarakstā, uz kurām būtu jāattiecina līdzekļu un saimniecisko resursu iesaldēšana.

                     (3)

                     Tādēļ atbilstoši būtu jāgroza Regulas (EK) Nr. 1210/2003 III pielikums,

               IR PIEŅĒMUSI ŠO REGULU.

            1. pants
            Regulas (EK) Nr. 1210/2003 III pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 5. novembrī

                  Komisijas

                  un tās priekšsēdētāja vārdā –

                  Ārpolitikas instrumentu dienesta vadītājs

            (1)  OV L 169, 8.7.2003., 6. lpp.

            PIELIKUMS
            Regulas (EK) Nr. 1210/2003 III pielikumā svītro šādus ierakstus:

                           “183.

                           STATE ORGANIZATION FOR IRRIGATION PROJECTS (alias GENERAL ESTABLISHMENT FOR IRRIGATION PROJECTS). Adreses: a) Northgate, Karanteena, P.O. Box 148, Baghdad, Iraq; b) Al-Muadham, near Engineering College, P.O. Box 14186, Baghdad, Iraq.

                           184.

                           STATE ORGANIZATION FOR LAND RECLAMATION (alias a) GENERAL ESTABLISHMENT FOR PLANTATION AND DEVELOPMENT OF THE RECLAIMED LANDS, d) GENERAL ESTABLISHMENT FOR EXECUTION OF LAND RECLAMATION CONTRACTS, c) GENERAL ESTABLISHMENT FOR LAND RECLAMATION OF CENTRAL AND NORTHERN AREAS, d) GENERAL ESTABLISHMENT FOR LAND RECLAMATION OF SOUTHERN AREAS). Adreses: a) Amiriya, Abu Gharib, P.O. Box 6161, Baghdad, Iraq; b) P.O. Box 6061, Aamrlya 7, Nisan, Iraq; c) P.O. Box 609, Al-Sadoon St., Baghdad, Iraq; d) P.O. Box 27, Wasit Province, Kut, Iraq.”


title: Padomes Īstenošanas regula (ES) 2019/1943 (2019. gada 25. novembris), ar kuru īsteno Regulu (ES) 2016/1686, ar ko nosaka papildu ierobežojošus pasākumus, kas vērsti pret ISIL (Da’esh) un Al-Qaida un ar tām saistītām fiziskām un juridiskām personām, vienībām vai struktūrām

text:
                  25.11.2019

                  LV

                  Eiropas Savienības Oficiālais Vēstnesis

                  LI 303/1

         PADOMES ĪSTENOŠANAS REGULA (ES) 2019/1943
         (2019. gada 25. novembris),
         ar kuru īsteno Regulu (ES) 2016/1686, ar ko nosaka papildu ierobežojošus pasākumus, kas vērsti pret ISIL (Da’esh) un Al-Qaida un ar tām saistītām fiziskām un juridiskām personām, vienībām vai struktūrām
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2016/1686 (2016. gada 20. septembris), ar ko nosaka papildu ierobežojošus pasākumus, kas vērsti pret ISIL (Da’esh) un Al-Qaida un ar tām saistītām fiziskām un juridiskām personām, vienībām vai struktūrām (1), un jo īpaši tās 4. panta 1. punktu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     Padome 2016. gada 20. septembrī pieņēma Regulu (ES) 2016/1686.

                     (2)

                     Ņemot vērā to, ka ISIL (Da’esh) un Al-Qaida un ar tām saistītās fiziskas un juridiskas personas, vienības vai struktūras turpina radīt draudus, Regulas (ES) 2016/1686 I pielikumā izklāstītajam fizisko un juridisko personu, vienību un struktūru sarakstam būtu jāpievieno viena persona.

                     (3)

                     Tāpēc būtu attiecīgi jāgroza Regula (ES) 2016/1686,

               IR PIEŅĒMUSI ŠO REGULU.

            1. pants
            Regulas (ES) 2016/1686 I pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 25. novembrī

                  Padomes vārdā –

                  priekšsēdētāja

               F. MOGHERINI

            (1)  OV L 255, 21.9.2016., 1. lpp.

            PIELIKUMS
            Regulas (ES) 2016/1686 I pielikumā izklāstītajā sarakstā pievieno šādu ierakstu:

                        “5.

                           Guillaume PIROTTE; dzimšanas datums: 1994. gada 7. jūnijs; dzimšanas vieta: Grasse (Francija); valstspiederība: Francijas.”


title: Komisijas Īstenošanas regula (ES) 2020/7 (2019. gada 19. decembris), ar kuru attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, apstiprina specifikācijas grozījumu, kurš nav maznozīmīgs (Huile d’olive de la Vallée des Baux-de-Provence (ACVN))

text:
                  8.1.2020

                  LV

                  Eiropas Savienības Oficiālais Vēstnesis

                  L 4/1

         KOMISIJAS ĪSTENOŠANAS REGULA (ES) 2020/7
         (2019. gada 19. decembris),
         ar kuru attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, apstiprina specifikācijas grozījumu, kurš nav maznozīmīgs (“Huile d’olive de la Vallée des Baux-de-Provence” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Francijas pieteikumu specifikācijas grozījuma apstiprināšanai attiecībā uz aizsargāto cilmes vietas nosaukumu “Huile d’olive de la Vallée des Baux-de-Provence”, kas reģistrēts saskaņā ar Komisijas Regulu (EK) Nr. 1187/2000 (2).

                     (2)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (3).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Huile d’olive de la Vallée des Baux-de-Provence” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 19. decembrī

                  Komisijas

                  un tās priekšsēdētājas vārdā –

                  Komisijas loceklis

               Janusz WOJCIECHOWSKI

            (1)  OV L 343, 14.12.2012., 1. lpp.

            (2)  Komisijas 2000. gada 5. jūnija Regula (EK) Nr. 1187/2000, ar ko papildina pielikumu Regulai (EK) Nr. 2400/96 par dažu nosaukumu iekļaušanu “Aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā”, kurš paredzēts Padomes Regulā (EEK) Nr. 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību (OV L 133, 6.6.2000., 19. lpp.).

            (3)  OV C 279, 19.8.2019, 3. lpp.


title: Komisijas Īstenošanas regula (ES) 2020/16 (2020. gada 10. janvāris), ar ko atbilstoši Eiropas Parlamenta un Padomes Regulai (ES) 2015/2283 atļauj kā jaunu pārtikas produktu laist tirgū nikotīnamīda ribozīda hlorīdu un groza Komisijas Īstenošanas regulu (ES) 2017/2470 (Dokuments attiecas uz EEZ)

text:
                  13.1.2020

                  LV

                  Eiropas Savienības Oficiālais Vēstnesis

                  L 7/6

         KOMISIJAS ĪSTENOŠANAS REGULA (ES) 2020/16
         (2020. gada 10. janvāris),
         ar ko atbilstoši Eiropas Parlamenta un Padomes Regulai (ES) 2015/2283 atļauj kā jaunu pārtikas produktu laist tirgū nikotīnamīda ribozīda hlorīdu un groza Komisijas Īstenošanas regulu (ES) 2017/2470
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 25. novembra Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 12. pantu,
         tā kā:

                     (1)

                     Regula (ES) 2015/2283 paredz, ka Savienībā tirgū drīkst laist tikai atļautus un Savienības sarakstā iekļautus jaunos pārtikas produktus.

                     (2)

                     Uz Regulas (ES) 2015/2283 8. panta pamata tika pieņemta Komisijas Īstenošanas regula (ES) 2017/2470 (2), ar ko izveido atļauto jauno pārtikas produktu Savienības sarakstu.

                     (3)

                     Uz Regulas (ES) 2015/2283 12. panta pamata Komisija iesniedz projektu īstenošanas aktam, ar ko jaunu pārtikas produktu atļauj laist Savienības tirgū un atjaunina Savienības sarakstu.

                     (4)

                     2018. gada 10. maijā uzņēmums ChromaDex Inc. (“pieteikuma iesniedzējs”) saskaņā ar Regulas (ES) 2015/2283 10. panta 1. punktu iesniedza Komisijai pieprasījumu, kurā lūdza atļauju Savienības tirgū laist nikotīnamīda ribozīda hlorīdu kā jaunu pārtikas produktu. Pieteikumā tika lūgta atļauja nikotīnamīda ribozīda hlorīdu izmantot par niacīna avotu visām pieaugušo lietotāju grupām paredzētos uztura bagātinātājos ar nosacījumu, ka maksimālais lietošanas līmenis ir 300 mg dienā. Turklāt pieteikumā tika lūgts nikotīnamīda ribozīdu kā niacīna avotu pievienot sarakstam ar niacīna formām, kas minētas Eiropas Parlamenta un Padomes Direktīvas 2002/46/EK (3) II pielikumā.

                     (5)

                     Vēl pieteikuma iesniedzējs iesniedza Komisijai pieprasījumu aizsargāt īpašniekdatus attiecībā uz vairākiem pieteikuma pamatošanai iesniegtiem pētījumiem, proti, in vitro pētījumu, kurā izvērtēts nikotīnamīda ribozīda metabolisms asinīs (pētījums Nr. 160312) (4), 7 dienu ilgu orālās devas diapazona noteikšanas pētījumu par toksicitāti suņu mazuļiem (pētījums Nr. 17-921) (5), hERG skrīninga testu (pētījums Nr. 20151223) (6), 28 dienu ilgu pētījumu par atkārtotas devas orālo toksicitāti suņu mazuļiem (pētījums Nr. 17-940) (7), 90 dienu ilgu pētījumu par atkārtotas devas orālo toksicitāti Sprague–Dawley šķirnes žurkām (pētījums Nr. S14022) (8), reproduktīvās toksicitātes pētījumu (pētījums Nr. G10959) (9) un pētījumu par ontoģenētisko toksicitāti žurkām (pētījums Nr. G10957) (10).

                     (6)

                     2018. gada 8. oktobrī Komisija apspriedās ar Eiropas Pārtikas nekaitīguma iestādi (“Iestāde”) un saskaņā ar Regulas (ES) 2015/2283 10. panta 3. punktu lūdza sniegt zinātnisku atzinumu par nikotīnamīda ribozīda kā jauna pārtikas produkta drošumu un par paredzētā lietojuma “uztura bagātinātājs” novērtējumu.

                     (7)

                     2019. gada 4. jūlijā Iestāde pieņēma zinātnisko atzinumu par nikotīnamīda ribozīda hlorīda kā jauna pārtikas produkta drošumu atbilstīgi Regulai (ES) 2015/2283 un nikotīnamīda biopieejamība no šā avota Direktīvas 2002/46/EK kontekstā (Safety of nicotinamide riboside chloride as a novel food pursuant to Regulation (EU) 2015/2283 and bioavailability of nicotinamide from this source, in the context of Directive 2002/46/EC) (11). Minētais zinātniskais atzinums atbilst Regulas (ES) 2015/2283 11. panta prasībām.

                     (8)

                     Atzinumā Iestāde secināja, ka nikotīnamīda ribozīda hlorīds, lietots uztura bagātinātājos, ir drošs visām pieaugušo iedzīvotāju grupām, izņemot grūtnieces un ar krūti barojošas sievietes, ja maksimālais lietošanas līmenis ir 300 mg dienā, un ir drošs grūtniecēm un ar krūti barojošām sievietēm, ja maksimālais lietošanas līmenis ir 230 mg dienā.

                     (9)

                     Iestādes atzinums ir pietiekams pamats, lai konstatētu, ka nikotīnamīda ribozīda hlorīds novērtētajos lietošanas apstākļos atbilst Regulas (ES) 2015/2283 12. panta 1. punktam.

                     (10)

                     Iestāde uzskatīja, ka, izstrādājot atzinumu par nikotīnamīda ribozīda hlorīdu kā jaunu pārtikas produktu, dati no in vitro pētījuma, kurā izvērtēts nikotīnamīda ribozīda metabolisms asinīs (pētījums Nr. 160312), kalpoja par pamatu nikotīnamīda biopieejamības novērtēšanai, bet dati no pieciem toksicitātes pētījumiem (7 dienu ilgs devas diapazona noteikšanas pētījums par toksicitāti suņu mazuļiem (pētījums Nr. 17-921), 28 dienu ilgs pētījums par atkārtotas devas orālo toksicitāti suņu mazuļiem (pētījums Nr. 17-940), 90 dienu ilgs pētījums par atkārtotas devas orālo toksicitāti Sprague–Dawley šķirnes žurkām (pētījums Nr. S14022), reproduktīvās toksicitātes pētījums (pētījums Nr. G10959) un pētījums par ontoģenētisko toksicitāti žurkām (pētījums Nr. G10957)) kalpoja par pamatu nikotīnamīda ribozīda hlorīda drošuma novērtēšanai. Tāpēc tiek uzskatīts, ka secinājumus par nikotīnamīda ribozīda hlorīda drošumu nebūtu varēts izdarīt bez minēto pētījumu nepublicēto ziņojumu datiem.

                     (11)

                     Komisija lūdza pieteikuma iesniedzēju sīkāk precizēt pamatojumu, kas sniegts saistībā ar īpašumtiesību prasību par in vitro pētījumu, kurā izvērtēts nikotīnamīda ribozīda metabolisms asinīs, un pieciem toksicitātes pētījumiem, un precizēt prasību piešķirt ekskluzīvas tiesības atsaukties uz šiem pētījumiem, kā minēts Regulas (ES) 2015/2283 26. panta 2. punkta b) apakšpunktā.

                     (12)

                     Pieteikuma iesniedzējs paziņoja, ka pieteikuma iesniegšanas laikā tam bija īpašumtiesības un ekskluzīvas īpašumtiesības atsaukties uz šiem pētījumiem un ka trešās personas tāpēc nevar likumīgi piekļūt šiem pētījumiem vai izmantot tos, vai atsaukties uz minētajiem datiem.

                     (13)

                     Komisija ir novērtējusi visu pieteikuma iesniedzēja sniegto informāciju un uzskata, ka pieteikuma iesniedzējs ir pietiekami pamatojis Regulas (ES) 2015/2283 26. panta 2. punktā noteikto prasību izpildi. Tāpēc pieteikuma iesniedzēja dokumentācijā ietverto in vitro pētījumu, kurā izvērtēts nikotīnamīda ribozīda metabolisms asinīs, un piecus toksicitātes pētījumus Iestāde nedrīkstētu izmantot nākamā pieteikuma iesniedzēja labā piecus gadus no šīs regulas spēkā stāšanās dienas. Tātad minētajā periodā nikotīnamīda ribozīda hlorīdu laist Savienības tirgū drīkstētu tikai pieteikuma iesniedzējs.

                     (14)

                     Lai gan nikotīnamīda ribozīda hlorīda atļauja ir ierobežota un uz pieteikuma iesniedzēja dokumentācijā ietvertajiem pētījumiem ir atļauts atsaukties vienīgi pieteikuma iesniedzējam, tomēr citiem pieteikuma iesniedzējiem netiek liegts pieteikties uz atļauju laist tirgū to pašu jauno pārtikas produktu ar nosacījumu, ka pieteikuma pamatā ir likumīgi iegūta informācija, kas vajadzīga pamatotas atļaujas saņemšanai saskaņā ar šo regulu.

                     (15)

                     Direktīvā 2002/46/EK ir noteiktas prasības attiecībā uz uztura bagātinātājiem. Nikotīnamīda ribozīda hlorīda lietošana būtu jāatļauj, neskarot minētās direktīvas prasības.

                     (16)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants

               1.   Nikotīnamīda ribozīda hlorīdu, kura specifikācija sniegta šīs regulas pielikumā, iekļauj atļauto jauno pārtikas produktu Savienības sarakstā, kas izveidots ar Īstenošanas regulu (ES) 2017/2470.

               2.   Piecus gadus no šīs regulas spēkā stāšanās dienas tikai sākotnējam pieteikuma iesniedzējam:

                           —

                           uzņēmumam ChromaDex Inc.,

                           —

                           kura adrese ir šāda: 10900 Wilshire Boulevard Suite 600, Los Angeles, CA 90024 ASV,

                     ir atļauts laist Savienības tirgū 1. punktā minēto jauno pārtikas produktu, ja vien vēlāk atļauju attiecībā uz jauno pārtikas produktu nesaņem cits pieteikuma iesniedzējs, neatsaucoties uz datiem, kas aizsargāti saskaņā ar šīs regulas 2. pantu, vai vienojoties ar ChromaDex Inc.

               3.   Ierakstā, ko izdara 1. punktā minētajā Savienības sarakstā, iekļauj pielikumā noteiktos lietošanas nosacījumus un marķēšanas prasības.

               4.   Šajā pantā paredzētā atļauja neskar Direktīvas 2002/46/EK noteikumus.

            2. pants
            Pieteikuma dokumentācijā ietvertos pētījumus, uz kuru pamata Iestāde ir novērtējusi 1. pantā minēto jauno pārtikas produktu, attiecībā uz kuriem pieteikuma iesniedzējs ir paziņojis īpašumtiesības un bez kuriem jauno pārtikas produktu nebūtu varēts atļaut, bez ChromaDex Inc. piekrišanas neizmanto nākamā pieteikuma iesniedzēja labā piecus gadus no šīs regulas spēkā stāšanās dienas.

            3. pants
            Īstenošanas regulas (ES) 2017/2470 pielikumu groza saskaņā ar šīs regulas pielikumu.

            4. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 10. janvārī

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 327, 11.12.2015., 1. lpp.

            (2)  Komisijas 2017. gada 20. decembra Īstenošanas regula (ES) 2017/2470, ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).

            (3)  Eiropas Parlamenta un Padomes 2002. gada 10. jūnija Direktīva 2002/46/EK par dalībvalstu tiesību aktu tuvināšanu attiecībā uz uztura bagātinātājiem (OV L 183, 12.7.2002., 51. lpp.).

            (4)  Keystone Bioanalytical Inc., The Metabolism of Nicotinamide Riboside in Human Blood (Study No. 160312), 2018. gada 10. janvāris, nepublicēts.

            (5)  Experimur, Oral 7-Day Dose Range Finding Toxicity Study in Juvenile Dogs (Study No. 17-921), 2017. gada 27. novembris, nepublicēts.

            (6)  IPS Therapeutique, Inc., Evaluation of the effects of Nicotinamide Riboside Chloride on the human potassium channel using human embryonic kidney (HEK) 293 cells transfected with a human ether-a-go-go-related gene (hERG), 2016. gada 25. marts, nepublicēts.

            (7)  Experimur, Oral 28-Day Toxicity Study in Juvenile Dogs (Study No. 17-940), 2018. gada 20. februāris, nepublicēts.

            (8)  Syngene International Limited, Comparative 90-Day Oral Toxicity Study in Sprague Dawley Rats (Study No. S14022), 2015. gada 12. maijs, nepublicēts.

            (9)  Advinus Therapeutics Limited, Nicotinamide riboside chloride:
            one generation reproduction toxicity study through diet in Sprague-Dawley rats (Study No. G10959), 2016. gada 21. novembris, nepublicēts.

            (10)  Advinus Therapeutics Limited, Nicotinamide riboside chloride:
            embryo-fetal developmental toxicity study in Sprague-Dawley rats by oral route (Study No. G10957), 2016. gada 30. septembris.

            (11)  EFSA Journal 2019;17(8):5775.

            PIELIKUMS
            Īstenošanas regulas (ES) 2017/2470 pielikumu groza šādi:

               1)
               pielikuma 1. tabulā (Atļautie jaunie pārtikas produkti) alfabētiskā secībā iekļauj šādu ierakstu:

                           Atļautais jaunais pārtikas produkts

                           Jaunā pārtikas produkta lietošanas nosacījumi

                           Īpašas papildu marķēšanas prasības

                           Citas prasības

                           Datu aizsardzība

                           “Nikotīnamīda ribozīda hlorīds

                              Konkrēta pārtikas kategorija

                              Maksimālais līmenis

                           Jaunā pārtikas produkta nosaukums to saturošu pārtikas produktu marķējumā – “nikotīnamīda ribozīda hlorīds”.

                           Atļauts no 2020. gada 20. februāra. Šī iekļaušana ir pamatota ar patentētiem zinātniskiem pierādījumiem un zinātniskiem datiem, kas aizsargāti saskaņā ar Regulas (ES) 2015/2283 26. pantu.
                           Pieteikuma iesniedzējs: ChromaDex Inc., 10900 Wilshire Boulevard Suite 600, Los Angeles, CA 90024, ASV. Datu aizsardzības laikposmā jauno pārtikas produktu – nikotīnamīda ribozīda hlorīdu – laist Savienības tirgū ir atļauts tikai uzņēmumam ChromaDex Inc., ja vien vēlāk atļauju attiecībā uz jauno pārtikas produktu nesaņem cits pieteikuma iesniedzējs, neatsaucoties uz patentētajiem zinātniskajiem pierādījumiem vai zinātniskajiem datiem, kas aizsargāti saskaņā ar Regulas (ES) 2015/2283 26. pantu, vai vienojoties ar uzņēmumu “ChromaDex Inc.”
                           Datu aizsardzības termiņa beigu datums: 2025. gada 20. februāris.”

                           Uztura bagātinātāji, kas atbilst definīcijai Direktīvā 2002/46/EK

                           300 mg dienā visām pieaugušo lietotāju grupām, izņemot grūtnieces un ar krūti barojošas sievietes
                           230 mg dienā grūtniecēm un ar krūti barojošām sievietēm

               2)
               pielikuma 2. tabulā (Specifikācijas) alfabētiskā secībā iekļauj šādu ierakstu:

                           Atļautais jaunais pārtikas produkts

                           Specifikācijas

                           “Nikotīnamīda ribozīda hlorīds

                              Apraksts/definīcija

                           Jaunais pārtikas produkts ir nikotīnamīda ribozīda sintētiska forma.
                           Jaunais pārtikas produkts satur ≥ 90 % nikotīnamīda ribozīda hlorīda, pārsvarā β formā, un pārējās sastāvdaļas ir šķīdinātāju atlikums, reakcijas blakusprodukti un noārdīšanās produkti.
                           Nikotīnamīda ribozīda hlorīds:

                              CAS Nr.: 23111-00-4
                           EK Nr.: 807-820-5

                              IUPAC nosaukums: 1-[(2R,3R,4S,5R)-3,4-dihidroksi-5-(hidroksimetil)oksolān-2-il]piridīn-1-ij-3-karboksamīda hlorīds
                           Ķīmiskā formula: C11H15N2O5Cl
                           Molekulmasa: 290,7 g/mol

                              Parametri/sastāvs

                           Krāsa: no baltas līdz gaiši brūnai
                           Forma: pulveris
                           Identificēšana: apstiprinās kodolmagnētiskajā rezonansē
                           Nikotīnamīda ribozīda hlorīds: ≥ 90 %
                           Ūdens saturs: ≤ 2 %

                              Šķīdinātāju atlikums

                           Acetons: ≤ 5 000  mg/kg
                           Metanols: ≤ 1 000  mg/kg
                           Acetonitrils: ≤ 50 mg/kg
                           Metil-terc-butilēteris: ≤ 500 mg/kg

                              Reakcijas blakusprodukti

                           Metilacetāts: ≤ 1 000  mg/kg
                           Acetamīds: ≤ 27 mg/kg
                           Etiķskābe: ≤ 5 000  mg/kg

                              Smagie metāli

                           Arsēns: ≤ 1 mg/kg

                              Mikrobioloģiskie kritēriji

                           Kopējais mikroorganismu koloniju skaits: ≤ 1 000  KVV/g
                           Rauga un pelējuma sēnītes: ≤ 100 KVV/g

                              Escherichia coli: 10 g paraugā nekonstatē”


title: Komisijas Īstenošanas regula (ES) 2020/17 (2020. gada 10. janvāris) par darbīgās vielas hlorpirifosmetila apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu (Dokuments attiecas uz EEZ)

text:
                  13.1.2020

                  LV

                  Eiropas Savienības Oficiālais Vēstnesis

                  L 7/11

         KOMISIJAS ĪSTENOŠANAS REGULA (ES) 2020/17
         (2020. gada 10. janvāris)
         par darbīgās vielas hlorpirifosmetila apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu un 78. panta 2. punktu,
         tā kā:

                     (1)

                     Komisijas Direktīva 2005/72/EK (2) hlorpirifosmetilu kā darbīgo vielu iekļāva Padomes Direktīvas 91/414/EEK (3) I pielikumā.

                     (2)

                     Darbīgās vielas, kas iekļautas Direktīvas 91/414/EEK I pielikumā, tiek uzskatītas par apstiprinātām saskaņā ar Regulu (EK) Nr. 1107/2009 un ir ietvertas Komisijas Īstenošanas regulas (ES) Nr. 540/2011 (4) pielikuma A daļas sarakstā.

                     (3)

                     Darbīgās vielas hlorpirifosmetila apstiprinājums, kā norādīts Īstenošanas regulas (ES) Nr. 540/2011 pielikuma A daļā, zaudē spēku 2020. gada 31. janvārī.

                     (4)

                     Komisijas Īstenošanas regulas (ES) Nr. 844/2012 (5) 1. pantā norādītajā laikposmā saskaņā ar minētā panta noteikumiem tika iesniegti pieteikumi par darbīgās vielas hlorpirifosmetila apstiprinājuma atjaunošanu.

                     (5)

                     Pieteikuma iesniedzēji iesniedza papildu dokumentāciju, kas vajadzīga saskaņā ar Īstenošanas regulas (ES) Nr. 844/2012 6. pantu. Ziņotāja dalībvalsts konstatēja, ka pieteikumi ir pilnīgi.

                     (6)

                     Ziņotāja dalībvalsts, apspriežoties ar otru ziņotāju dalībvalsti, sagatavoja atjaunošanas novērtējuma ziņojumu, ko 2017. gada 3. jūlijā iesniedza Eiropas Pārtikas nekaitīguma iestādei (“Iestāde”) un Komisijai.

                     (7)

                     Iestāde papildu kopsavilkuma dokumentāciju darīja publiski pieejamu. Iestāde atjaunošanas novērtējuma ziņojumu arī nosūtīja pieteikuma iesniedzējiem un dalībvalstīm, lai saņemtu to komentārus, un uzsāka par to sabiedrisku apspriešanu. Saņemtos komentārus Iestāde nosūtīja Komisijai.

                     (8)

                     Iestāde 2018. gada 4. jūlijā pieprasīja, lai pieteikuma iesniedzēji dalībvalstīm, Komisijai un Iestādei sniedz papildu informāciju. Ziņotājas dalībvalsts sagatavotais papildu informācijas novērtējums Iestādei tika iesniegts atjaunināta atjaunošanas novērtējuma ziņojuma veidā.

                     (9)

                     Iestāde 2019. gada aprīlī organizēja ekspertu diskusiju, kurā apsprieda dažus elementus, kas saistīti ar cilvēka veselībai radīto risku novērtēšanu. Ņemot vērā minētās diskusijas laikā paustās bažas par genotoksiskumu un ontoģenētisko neirotoksicitāti, Komisija 2019. gada 1. jūlijā pilnvaroja Iestādi sagatavot paziņojumu par pieejamajiem cilvēka veselībai radīto risku novērtējuma rezultātiem un par to, vai darbīgā viela varētu atbilst Regulas (EK) Nr. 1107/2009 4. pantā noteiktajiem apstiprināšanas kritērijiem attiecībā uz cilvēka veselību.

                     (10)

                     Iestāde 2019. gada 31. jūlijā nosūtīja Komisijai savu sākotnējo paziņojumu (6) par pieejamajiem cilvēka veselībai radīto risku novērtējuma rezultātiem. Pēc 2019. gada septembrī organizētās ekspertu papildu diskusijas Iestāde 2019. gada 11. novembrī nosūtīja Komisijai savu atjaunināto paziņojumu (7). Atjauninātajā paziņojumā Iestāde apstiprināja savus secinājumus par cilvēka veselībai radīto risku novērtējumu, proti, ka ir konstatētas būtiskas problēmzonas. Ņemot vērā attiecībā uz hlorpirifosu paustās bažas un brīvi pieejamo zinātnisko literatūru par hlorpirifosmetilu, atbilstoši pierādījumu svara pieejai hlorpirifosmetila genotoksisko potenciālu nevar izslēgt. Veicot salīdzinošo novērtējumu, eksperti uzskatīja, ka abām vielām ir pamatoti piemērot analoģijas principu, jo tās ir strukturāli līdzīgas un tām ir līdzīgas toksikokinētiskās īpašības. Līdz ar to nav iespējams noteikt hlorpirifosmetila veselībbalstītās atsauces vērtības un novērtēt risku patērētājiem un risku, ko šī viela rada citādi, nevis caur uzturu. Turklāt radās bažas par ontoģenētisko neirotoksicitāti (DNT), par kuru ir pieejami epidemioloģiskie pierādījumi, kas norāda uz cēloņsakarību starp eksponētību hlorpirifosam un/vai hlorpirifosmetilam attīstības posmā un nelabvēlīgu ietekmi uz bērnu neiroloģisko attīstību. Turklāt salīdzinošā novērtējuma eksperti norādīja, ka var būt piemēroti hlorpirifosmetilu klasificēt saskaņā ar Eiropas Parlamenta un Padomes Regulā (EK) Nr. 1272/2008 (8) noteiktajiem kritērijiem kā 1.B kategorijas reproduktīvajai sistēmai toksisku vielu.

                     (11)

                     Komisija aicināja pieteikuma iesniedzējus iesniegt komentārus par Iestādes sagatavotajiem paziņojumiem. Turklāt saskaņā ar Īstenošanas regulas (ES) Nr. 844/2012 14. panta 1. punkta trešo daļu Komisija aicināja pieteikuma iesniedzējus iesniegt komentārus par atjaunošanas ziņojuma projektu. Pieteikuma iesniedzēji sniedza komentārus, kas tika rūpīgi izskatīti.

                     (12)

                     Tomēr, neraugoties uz pieteikuma iesniedzēju argumentiem, ar darbīgo vielu saistītās bažas kliedēt nebija iespējams.

                     (13)

                     Līdz ar to par vismaz viena augu aizsardzības līdzekļa vienu vai vairākiem reprezentatīviem lietojumiem nav konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti. Lai gan videi radīto risku novērtējums nav pabeigts, tas nevar mainīt šo secinājumu, jo nav izpildīti apstiprināšanas kritēriji saistībā ar ietekmi uz cilvēka veselību, un tāpēc tam nevajadzētu vēl vairāk aizkavēt lēmuma pieņemšanu par darbīgās vielas apstiprinājuma atjaunošanu. Tāpēc ir atbilstoši darbīgās vielas hlorpirifosmetila apstiprinājumu saskaņā ar minētās regulas 20. panta 1. punkta b) apakšpunktu neatjaunot.

                     (14)

                     Tāpēc Īstenošanas regula (ES) Nr. 540/2011 būtu attiecīgi jāgroza.

                     (15)

                     Dalībvalstīm būtu jāatvēl pietiekams laiks, lai tās varētu atsaukt hlorpirifosmetilu saturošu augu aizsardzības līdzekļu atļaujas.

                     (16)

                     Ja attiecībā uz hlorpirifosmetilu saturošiem augu aizsardzības līdzekļiem dalībvalstis piešķir pagarinājuma periodu atbilstoši Regulas (EK) Nr. 1107/2009 46. pantam, minētajam periodam nevajadzētu pārsniegt 3 mēnešus no šīs regulas spēkā stāšanās dienas.

                     (17)

                     Lai atjaunošanas procesu varētu pabeigt pirms minētās vielas apstiprinājuma perioda beigām, Komisija ar Īstenošanas regulu (ES) 2018/1796 (9) hlorpirifosmetila apstiprinājuma periodu pagarināja līdz 2020. gada 31. janvārim. Tomēr, ņemot vērā to, ka lēmums neatjaunot apstiprinājumu ir pieņemts pirms minētā pagarinātā apstiprinājuma perioda beigām, šī regula būtu jāpiemēro pēc iespējas drīzāk.

                     (18)

                     Šī regula neliedz iespēju uz Regulas (EK) Nr. 1107/2009 7. panta pamata iesniegt citus pieteikumus par hlorpirifosmetila apstiprināšanu.

                     (19)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Darbīgās vielas apstiprinājuma neatjaunošana
            Darbīgās vielas hlorpirifosmetila apstiprinājumu neatjauno.

            2. pants
            Grozījums Īstenošanas regulā (ES) Nr. 540/2011
            Īstenošanas regulas (ES) Nr. 540/2011 pielikuma A daļā 112. rindu par hlorpirifosmetilu svītro.

            3. pants
            Pārejas pasākumi
            Dalībvalstis līdz 2020. gada 16. februārim atsauc tādu augu aizsardzības līdzekļu atļaujas, kas kā darbīgo vielu satur hlorpirifosmetilu.

            4. pants
            Pagarinājuma periods
            Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, beidzas ne vēlāk kā 2020. gada 16. aprīlī.

            5. pants
            Stāšanās spēkā
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 10. janvārī

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 309, 24.11.2009., 1. lpp.

            (2)  Komisijas 2005. gada 21. oktobra Direktīva 2005/72/EK, ar kuru groza Padomes Direktīvu 91/414/EEK, lai iekļautu kā aktīvās vielas hlorpirifosu, hlorpirifosmetilu, mankocebu, manebu un metiramu (OV L 279, 22.10.2005., 63. lpp.).

            (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

            (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (5)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

            (6)  Eiropas Pārtikas nekaitīguma iestāde (EFSA), 2019. g., Statement on the available outcomes of the human health assessment in the context of the pesticides peer review of the active substance chlorpyrifos-methyl, EFSA Journal 2019; 17(5):5810, https://doi.org/10.2903/j.efsa.2019.5810.

            (7)  Eiropas Pārtikas nekaitīguma iestāde (EFSA), 2019. g., Statement on the available outcomes of the human health assessment in the context of the pesticides peer review of the active substance chlorpyrifos-methyl, EFSA Journal 2019; 17(11):5908, 21 lpp., https://doi.org/10.2903/ j.efsa.2019.5908.

            (8)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

            (9)  Komisijas 2018. gada 20. novembra Īstenošanas regula (ES) 2018/1796, ar ko attiecībā uz apstiprinājuma periodu pagarināšanu darbīgajām vielām amidosulfuronam, bifenoksam, hlorpirifosam, hlorpirifosmetilam, klofentezīnam, dikambam, difenokonazolam, diflubenzuronam, diflufenikānam, dimoksistrobīnam, fenoksapropam-P, fenpropidīnam, lenacilam, mankocebam, mekopropam-P, metirāmam, nikosulfuronam, oksamilam, piklorāmam, piraklostrobīnam, piriproksifēnam un tritosulfuronam groza Īstenošanas regulu (ES) Nr. 540/2011 (OV L 294, 21.11.2018., 15. lpp.).


title: Komisijas Īstenošanas regula (ES) 2020/18 (2020. gada 10. janvāris) par darbīgās vielas hlorpirifosa apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu (Dokuments attiecas uz EEZ)

text:
                  13.1.2020

                  LV

                  Eiropas Savienības Oficiālais Vēstnesis

                  L 7/14

         KOMISIJAS ĪSTENOŠANAS REGULA (ES) 2020/18
         (2020. gada 10. janvāris)
         par darbīgās vielas hlorpirifosa apstiprinājuma neatjaunošanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un ar ko groza Komisijas Īstenošanas regulas (ES) Nr. 540/2011 pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu un 78. panta 2. punktu,
         tā kā:

                     (1)

                     Komisijas Direktīva 2005/72/EK (2) hlorpirifosu kā darbīgo vielu iekļāva Padomes Direktīvas 91/414/EEK (3) I pielikumā.

                     (2)

                     Darbīgās vielas, kas iekļautas Direktīvas 91/414/EEK I pielikumā, tiek uzskatītas par apstiprinātām saskaņā ar Regulu (EK) Nr. 1107/2009 un ir ietvertas Komisijas Īstenošanas regulas (ES) Nr. 540/2011 (4) pielikuma A daļas sarakstā.

                     (3)

                     Darbīgās vielas hlorpirifosa apstiprinājums, kā norādīts Īstenošanas regulas (ES) Nr. 540/2011 pielikuma A daļā, zaudē spēku 2020. gada 31. janvārī.

                     (4)

                     Komisijas Īstenošanas regulas (ES) Nr. 844/2012 (5) 1. pantā norādītajā laikposmā saskaņā ar minētā panta noteikumiem tika iesniegti pieteikumi par darbīgās vielas hlorpirifosa apstiprinājuma atjaunošanu.

                     (5)

                     Pieteikuma iesniedzēji iesniedza papildu dokumentāciju, kas vajadzīga saskaņā ar Īstenošanas regulas (ES) Nr. 844/2012 6. pantu. Ziņotāja dalībvalsts konstatēja, ka pieteikumi ir pilnīgi.

                     (6)

                     Ziņotāja dalībvalsts, apspriežoties ar otru ziņotāju dalībvalsti, sagatavoja atjaunošanas novērtējuma ziņojumu, ko 2017. gada 3. jūlijā iesniedza Eiropas Pārtikas nekaitīguma iestādei (“Iestāde”) un Komisijai.

                     (7)

                     Iestāde papildu kopsavilkuma dokumentāciju darīja publiski pieejamu. Iestāde atjaunošanas novērtējuma ziņojumu arī nosūtīja pieteikuma iesniedzējiem un dalībvalstīm, lai saņemtu to komentārus, un uzsāka par to sabiedrisku apspriešanu. Saņemtos komentārus Iestāde nosūtīja Komisijai.

                     (8)

                     Iestāde 2018. gada 4. jūlijā pieprasīja, lai pieteikuma iesniedzēji dalībvalstīm, Komisijai un Iestādei sniedz papildu informāciju. Ziņotājas dalībvalsts sagatavotais papildu informācijas novērtējums Iestādei tika iesniegts atjaunināta atjaunošanas novērtējuma ziņojuma veidā.

                     (9)

                     Iestāde 2019. gada aprīlī organizēja ekspertu diskusiju, kurā apsprieda dažus elementus, kas saistīti ar cilvēka veselībai radīto risku novērtēšanu. Ņemot vērā minētās diskusijas laikā paustās bažas par genotoksiskumu un ontoģenētisko neirotoksicitāti, Komisija 2019. gada 1. jūlijā pilnvaroja Iestādi sagatavot paziņojumu par pieejamajiem cilvēka veselībai radīto risku novērtējuma rezultātiem un par to, vai darbīgā viela varētu atbilst Regulas (EK) Nr. 1107/2009 4. pantā noteiktajiem apstiprināšanas kritērijiem attiecībā uz cilvēka veselību.

                     (10)

                     Iestāde 2019. gada 31. jūlijā nosūtīja savu paziņojumu (6) Komisijai. Paziņojumā Iestāde apstiprināja, ka tās secinājumi par cilvēka veselībai radīto risku novērtējumu liecina par būtiskām problēmzonām. Pamatojoties uz pieejamo informāciju, nevar izslēgt, ka hlorpirifosam ir genotoksisks potenciāls, jo vairākos in vitro un in vivo pētījumos tika konstatēti pozitīvi rezultāti. Līdz ar to nav iespējams noteikt hlorpirifosa veselībbalstītās atsauces vērtības un novērtēt risku patērētājiem un risku, ko šī viela rada citādi, nevis caur uzturu. Turklāt pieejamajā pētījumā par žurku ontoģenētisko neirotoksicitāti novērota ontoģenētiskās neirotoksicitātes (DNT) ietekme, un epidemioloģiskie pierādījumi norāda uz cēloņsakarību starp eksponētību hlorpirifosam un/vai hlorpirifosmetilam attīstības posmā un nelabvēlīgu ietekmi uz bērnu neiroloģisko attīstību. Tiek norādīts arī, ka salīdzinošā novērtējuma eksperti uzskatīja par piemērotu hlorpirifosu klasificēt saskaņā ar Eiropas Parlamenta un Padomes Regulā (EK) Nr. 1272/2008 (7) noteiktajiem kritērijiem kā 1.B kategorijas reproduktīvajai sistēmai toksisku vielu.

                     (11)

                     Komisija aicināja pieteikuma iesniedzējus iesniegt komentārus par Iestādes sagatavoto paziņojumu. Turklāt saskaņā ar Īstenošanas regulas (ES) Nr. 844/2012 14. panta 1. punkta trešo daļu Komisija aicināja pieteikuma iesniedzējus iesniegt komentārus par atjaunošanas ziņojuma projektu. Pieteikuma iesniedzēji sniedza komentārus, un tie tika rūpīgi izskatīti.

                     (12)

                     Tomēr, neraugoties uz pieteikuma iesniedzēju argumentiem, ar darbīgo vielu saistītās bažas kliedēt nebija iespējams.

                     (13)

                     Līdz ar to par vismaz viena augu aizsardzības līdzekļa vienu vai vairākiem reprezentatīviem lietojumiem nav konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti. Lai gan videi radīto risku novērtējums nav pabeigts, tas nevar mainīt šo secinājumu, jo nav izpildīti apstiprināšanas kritēriji saistībā ar ietekmi uz cilvēka veselību, un tāpēc tam nevajadzētu vēl vairāk aizkavēt lēmuma pieņemšanu par darbīgās vielas apstiprinājuma atjaunošanu. Tāpēc ir atbilstoši darbīgās vielas hlorpirifosa apstiprinājumu saskaņā ar minētās regulas 20. panta 1. punkta b) apakšpunktu neatjaunot.

                     (14)

                     Tāpēc Īstenošanas regula (ES) Nr. 540/2011 būtu attiecīgi jāgroza.

                     (15)

                     Dalībvalstīm būtu jāatvēl pietiekams laiks, lai tās varētu atsaukt hlorpirifosu saturošu augu aizsardzības līdzekļu atļaujas.

                     (16)

                     Ja attiecībā uz hlorpirifosu saturošiem augu aizsardzības līdzekļiem dalībvalstis piešķir pagarinājuma periodu atbilstoši Regulas (EK) Nr. 1107/2009 46. pantam, minētajam periodam nevajadzētu pārsniegt 3 mēnešus no šīs regulas spēkā stāšanās dienas.

                     (17)

                     Lai atjaunošanas procesu varētu pabeigt pirms minētās vielas apstiprinājuma perioda beigām, Komisija ar Īstenošanas regulu (ES) 2018/1796 (8) hlorpirifosa apstiprinājuma periodu pagarināja līdz 2020. gada 31. janvārim. Tomēr, ņemot vērā to, ka lēmums neatjaunot apstiprinājumu ir pieņemts pirms minētā pagarinātā apstiprinājuma perioda beigām, šī regula būtu jāpiemēro pēc iespējas drīzāk.

                     (18)

                     Šī regula neliedz iespēju uz Regulas (EK) Nr. 1107/2009 7. panta pamata iesniegt citus pieteikumus par hlorpirifosa apstiprināšanu.

                     (19)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Darbīgās vielas apstiprinājuma neatjaunošana
            Darbīgās vielas hlorpirifosa apstiprinājumu neatjauno.

            2. pants
            Grozījums Īstenošanas regulā (ES) Nr. 540/2011
            Īstenošanas regulas (ES) Nr. 540/2011 pielikuma A daļā 111. rindu par hlorpirifosu svītro.

            3. pants
            Pārejas pasākumi
            Dalībvalstis līdz 2020. gada 16. februārim atsauc tādu augu aizsardzības līdzekļu atļaujas, kas kā darbīgo vielu satur hlorpirifosu.

            4. pants
            Pagarinājuma periods
            Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, beidzas ne vēlāk kā 2020. gada 16. aprīlī.

            5. pants
            Stāšanās spēkā
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 10. janvārī

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 309, 24.11.2009., 1. lpp.

            (2)  Komisijas 2005. gada 21. oktobra Direktīva 2005/72/EK, ar kuru groza Padomes Direktīvu 91/414/EEK, lai iekļautu kā aktīvās vielas hlorpirifosu, hlorpirifosmetilu, mankocebu, manebu un metiramu (OV L 279, 22.10.2005., 63. lpp.).

            (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

            (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (5)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

            (6)  EFSA (Eiropas Pārtikas nekaitīguma iestāde), 2019. g., Statement on the available outcomes of the human health assessment in the context of the pesticides peer review of the active substance chlorpyrifos, EFSA Journal 2019; 17(5):5809, https://doi.org/10.2903/j.efsa.2019.5809.

            (7)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

            (8)  Komisijas 2018. gada 20. novembra Īstenošanas regula (ES) 2018/1796, ar ko attiecībā uz apstiprinājuma periodu pagarināšanu darbīgajām vielām amidosulfuronam, bifenoksam, hlorpirifosam, hlorpirifosmetilam, klofentezīnam, dikambam, difenokonazolam, diflubenzuronam, diflufenikānam, dimoksistrobīnam, fenoksapropam-P, fenpropidīnam, lenacilam, mankocebam, mekopropam-P, metirāmam, nikosulfuronam, oksamilam, piklorāmam, piraklostrobīnam, piriproksifēnam un tritosulfuronam groza Īstenošanas regulu (ES) Nr. 540/2011 (OV L 294, 21.11.2018., 15. lpp.).


title: Komisijas Īstenošanas regula (ES) 2020/24 (2020. gada 13. janvāris), ar ko atbilstīgi Eiropas Parlamenta un Padomes Regulai (ES) 2015/2283 atļauj paplašināt čia (Salvia hispanica) sēklu kā jauna pārtikas produkta lietojumu un mainīt tā lietošanas nosacījumus un īpašās marķēšanas prasības un ar ko groza Komisijas Īstenošanas regulu (ES) 2017/2470 (Dokuments attiecas uz EEZ)

text:
                  14.1.2020

                  LV

                  Eiropas Savienības Oficiālais Vēstnesis

                  L 8/12

         KOMISIJAS ĪSTENOŠANAS REGULA (ES) 2020/24
         (2020. gada 13. janvāris),
         ar ko atbilstīgi Eiropas Parlamenta un Padomes Regulai (ES) 2015/2283 atļauj paplašināt čia (Salvia hispanica) sēklu kā jauna pārtikas produkta lietojumu un mainīt tā lietošanas nosacījumus un īpašās marķēšanas prasības un ar ko groza Komisijas Īstenošanas regulu (ES) 2017/2470
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 25. novembra Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 12. pantu,
         tā kā:

                     (1)

                     Regula (ES) 2015/2283 nosaka, ka Savienības tirgū drīkst laist tikai tādus jaunus pārtikas produktus, kas ir atļauti un iekļauti Savienības sarakstā.

                     (2)

                     Ievērojot Regulas (ES) 2015/2283 8. pantu, tika pieņemta Komisijas Īstenošanas regula (ES) 2017/2470 (2), ar ko izveido atļauto jauno pārtikas produktu Savienības sarakstu.

                     (3)

                     Ievērojot Regulas (ES) 2015/2283 12. pantu, Komisijai ir jāiesniedz īstenošanas akta projekts, ar ko jaunu pārtikas produktu atļauj laist Savienības tirgū un atjaunina Savienības sarakstu.

                     (4)

                     Ar Komisijas Lēmumu 2009/827/EK (3) atbilstoši Regulai (EK) Nr. 258/97 čia (Salvia hispanica) sēklas atļāva laist Savienības tirgū kā jaunu pārtikas produktu lietošanai maizes izstrādājumos.

                     (5)

                     Saskaņā ar Regulu (EK) Nr. 258/97 ar Komisijas Īstenošanas lēmumu 2013/50/ES (4) čia (Salvia hispanica) sēklas tika atļauts lietot plašāk – kā jaunu pārtikas produktu arī šādās pārtikas kategorijās: konditorejas izstrādājumi, brokastu pārslas, augļu, riekstu un sēklu maisījumi, kā arī fasētas čia sēklas (kā atsevišķs produkts).

                     (6)

                     2015. gada 18. septembrī Īrijas kompetentā iestāde saskaņā ar Eiropas Parlamenta un Padomes Regulu (EEK) Nr. 258/97 (5) ar oficiālu vēstuli (6) atļāva čia (Salvia hispanica) sēklas kā jaunu pārtikas produktu lietot plašāk – vēl citās pārtikas kategorijās, proti, augļu sulu un augļu/dārzeņu maisījumu dzērienos.

                     (7)

                     2017. gada 17. oktobrī Austrijas kompetentā iestāde saskaņā ar Regulu (EK) Nr. 258/97 ar oficiālu vēstuli (7) atļāva čia (Salvia hispanica) sēklas kā jaunu pārtikas produktu lietot plašāk – vēl vienā pārtikas kategorijā, proti, ziežamās augļu pastās.

                     (8)

                     2017. gada 2. novembrī Spānijas kompetentā iestāde saskaņā ar Regulu (EK) Nr. 258/97 ar oficiālu vēstuli (8) atļāva čia (Salvia hispanica) sēklas kā jaunu pārtikas produktu lietot plašāk – vēl citās pārtikas kategorijās, proti, sterilizētās, lietošanai gatavās maltītēs uz graudaugu, pseidograudaugu un/vai pākšaugu bāzes.

                     (9)

                     Saskaņā ar Regulu (EK) Nr. 258/97 ar Komisijas Īstenošanas lēmumu (ES) 2017/2354 (9) čia (Salvia hispanica) sēklas kā jaunu pārtikas produktu tika atļauts lietot plašāk – vēl vienā pārtikas kategorijā, proti, jogurtos.

                     (10)

                     2017. gada 13. aprīlī uzņēmums Zentis GmbH & Co. KG saskaņā ar Regulas (EK) Nr. 258/97 4. pantu Vācijas kompetentajai iestādei iesniedza pieprasījumu mainīt jaunā pārtikas produkta – čia (Salvia hispanica) sēklu – lietošanas nosacījumus. Pieteikumā tika lūgts paplašināt čia (Salvia hispanica) sēklu lietojumu, atļaujot tās izmantot vēl citās pārtikas kategorijās, proti, augļu desertos, divdaļīgos trauciņos pildāmos augļu maisījumos ar kokosriekstu pienu, augļu izstrādājumos kārtojumā zem piena produktiem un augļu izstrādājumos sajaukšanai ar tiem, un palielināt čia (Salvia hispanica) sēklu maksimālo pieļaujamo daudzumu jau atļautā pārtikas kategorijā, proti, ziežamās augļu pastās.

                     (11)

                     2017. gada 12. septembrī uzņēmums Sanchis Mira S.A. saskaņā ar Regulas (EK) Nr. 258/97 4. pantu Spānijas kompetentajai iestādei iesniedza pieprasījumu paplašināt jaunā pārtikas produkta – čia (Salvia hispanica) sēklu – lietojumu, atļaujot to izmantot šokolādē. 2017. gada 25. septembrī Spānijas kompetentā iestāde sniedza sākotnējo novērtējuma ziņojumu. Minētajā ziņojumā tā secināja, ka čia (Salvia hispanica) sēklu lietojuma paplašināšana un ierosinātais maksimālais pieļaujamais daudzums atbilst Regulas (EK) Nr. 258/97 3. panta 1. punktā noteiktajiem kritērijiem attiecībā uz jauniem pārtikas produktiem.

                     (12)

                     2017. gada 17. oktobrī Komisija sākotnējo novērtējuma ziņojumu nosūtīja pārējām dalībvalstīm. Viena dalībvalsts, atsaucoties uz Eiropas Pārtikas nekaitīguma iestādes (“Iestāde”) NDA ekspertu grupas 2009. gadā veikto novērtējumu (10), pauda iebildumus un apšaubīja jaunā pārtikas produkta vispārējo drošumu, jo līdz ar atļauto lietojumu paplašināšanu arvien vairāk čia (Salvia hispanica) sēklas tika uzņemtas ar uzturu. Iebildusī dalībvalsts uzsvēra, ka, lai gan, atsevišķi ņemti, lietojumi, arī ierosinātais lietojums šokolādē 3 % apmērā, varētu būt droši, ir jānovērtē šādu sēklu vispārējā uzņemšana ar uzturu visos kopš 2009. gada atļautajos lietojumos, ņemot vērā arī pašreizējo lietojuma paplašināšanas pieprasījumu, un vajadzības gadījumā NDA ekspertu grupas 2009. gadā sniegtais drošuma novērtējums ir jāpārskata.

                     (13)

                     Ievērojot Regulas (ES) 2015/2283 35. panta 1. punktu, jebkuru pieprasījumu par jauna pārtikas produkta laišanu Savienības tirgū, kas dalībvalstij iesniegts saskaņā ar Regulas (EK) Nr. 258/97 4. pantu un par ko līdz 2018. gada 1. janvārim nav pieņemts galīgais lēmums, uzskata par pieteikumu, kas iesniegts atbilstīgi Regulai (ES) 2015/2283.

                     (14)

                     Pieprasījumi par čia (Salvia hispanica) sēklu lietojuma paplašināšanu dalībvalstīm tika iesniegti saskaņā ar Regulas (EK) Nr. 258/97 4. pantu, tāpēc tie atbilst arī Regulas (ES) 2015/2283 prasībām.

                     (15)

                     2018. gada 2. februārī uzņēmums Parry’s Pots Limited (PPL) iesniedza Komisijai pieprasījumu mainīt jaunā pārtikas produkta – čia (Salvia hispanica) sēklu – lietošanas nosacījumus Regulas (ES) 2015/2283 10. panta 1. punkta nozīmē. Pieteikumā tika lūgta atļauja palielināt čia (Salvia hispanica) sēklu maksimālo pieļaujamo daudzumu jau atļautā pārtikas kategorijā, proti, ziežamās augļu pastās.

                     (16)

                     2018. gada 12. jūnijā uzņēmums Naturkost Übelhör GmbH & Co. KG iesniedza Komisijai pieprasījumu mainīt jaunā pārtikas produkta – čia (Salvia hispanica) sēklu – lietošanas nosacījumus Regulas (ES) 2015/2283 10. panta 1. punkta nozīmē. Pieteikumā tika lūgts atļaut čia (Salvia hispanica) sēklas izmantot vēl citās pārtikas kategorijās, proti, šokolādē un tās produktos.

                     (17)

                     2018. gada 15. jūnijā uzņēmums Majami Sp.zo.o.Sp.k. iesniedza Komisijai pieprasījumu mainīt jaunā pārtikas produkta – čia (Salvia hispanica) sēklu – lietošanas nosacījumus Regulas (ES) 2015/2283 10. panta 1. punkta nozīmē. Pieteikumā tika lūgts atļaut čia (Salvia hispanica) sēklas izmantot vēl vienā pārtikas kategorijā, proti, konfektēs.

                     (18)

                     2018. gada 16. jūlijā uzņēmums The Chia Co iesniedza Komisijai pieprasījumu mainīt jaunā pārtikas produkta – čia (Salvia hispanica) sēklu – lietošanas nosacījumus Regulas (ES) 2015/2283 10. panta 1. punkta nozīmē. Pieteikumā tika lūgts atļaut čia (Salvia hispanica) sēklas izmantot arī šādās pārtikas kategorijās: konfektes, izņemot košļājamās gumijas, piena produkti un to analogi, saldējums, augļu un dārzeņu produkti, graudaugi un to produkti, konditorejas izstrādājumi, garšaugi, garšvielas, pikantās piedevas, zupas un buljoni, mērces, salāti un ziežamās sviestmaižu pastas un proteīnu produkti uz pikanto garšvielu bāzes, pilnīgi uztura aizstājēji svara kontrolei, pārtikas produkti, uz kuriem izvietoti paziņojumi par lipekļa neesamību vai samazinātu tā klātbūtni, bezalkoholiskie dzērieni, ēšanai sagatavoti uzkožamie un uzkodas, kā arī deserti.

                     (19)

                     2018. gada 3. augustā uzņēmums Materne SAS iesniedza Komisijai pieprasījumu mainīt jaunā pārtikas produkta – čia (Salvia hispanica) sēklu – lietošanas nosacījumus Regulas (ES) 2015/2283 10. panta 1. punkta nozīmē. Pieteikumā tika lūgts atļaut čia (Salvia hispanica) sēklas izmantot vēl citās pārtikas kategorijās, proti, augļu un/vai dārzeņu biezeņos ar vai bez graudaugiem.

                     (20)

                     2019. gada 9. janvārī uzņēmums RFH Produktion AB iesniedza Komisijai pieprasījumu mainīt jaunā pārtikas produkta – čia (Salvia hispanica) sēklu – lietošanas nosacījumus Regulas (ES) 2015/2283 10. panta 1. punkta nozīmē. Pieteikumā tika lūgts atļaut čia (Salvia hispanica) sēklas izmantot vēl vienā pārtikas kategorijā, proti, pudiņos.

                     (21)

                     Saskaņā ar Regulas (ES) 2015/2283 10. panta 3. punktu, ņemot vērā arvien pieaugošo skaitu pieprasījumu pēc čia (Salvia hispanica) sēklu lietojuma paplašināšanas, pēdējos gados atļautos jaunos lietošanas veidus un no tā izrietošo, arvien pieaugošo iespējamo čia (Salvia hispanica) sēklu uzņemšanu ar uzturu, Komisija 2018. gada 16. jūlijā apspriedās ar Iestādi un lūdza tai sniegt novērtējumu par to, kā jaunā pārtikas produkta – čia (Salvia hispanica) sēklu – iespējamā lietojumu paplašināšana ietekmēs kopējo uzturekspozīciju.

                     (22)

                     2019. gada 14. martā Iestāde pieņēma zinātnisko atzinumu par čia (Salvia hispanica L.) sēklu kā jauna pārtikas produkta drošumu paplašinātos lietojumos, ievērojot Regulu (ES) 2015/2283 (11). Minētais atzinums atbilst Regulas (ES) 2015/2283 11. panta prasībām.

                     (23)

                     Minētajā atzinumā Iestāde, atbildot uz Komisijas pieprasījumu veikt vispārēju drošuma novērtējumu, ja nav ierobežojumu vai piesardzības pasākumu attiecībā uz lietojumam pieļaujamo daudzumu, secināja, ka čia (Salvia hispanica) sēklu lietošana pārtikas produktos, kuru ražošanā, pārstrādē vai gatavošanā nav nepieciešama termiskā apstrāde 120 °C vai augstākā temperatūrā, to vidū šokolādei, ziežamām augļu pastām, augļu desertiem, divdaļīgos trauciņos pildāmiem augļu maisījumiem ar kokosriekstu pienu, augļu izstrādājumiem kārtojumā zem piena produktiem, augļu izstrādājumiem sajaukšanai ar piena produktiem, konfektēm (izņemot košļājamās gumijas), piena produktiem un to analogiem, saldējuma, augļu un dārzeņu produktiem, bezalkoholiskajiem dzērieniem un augļu un/vai dārzeņu biezeņiem ar vai bez graudaugiem, ir droša bez īpašiem ierobežojumiem un piesardzības pasākumiem attiecībā uz šādu sēklu lietojumam pieļaujamo daudzumu. Tāpēc minētajā zinātniskajā atzinumā sniegtais pamatojums ir pietiekams, lai secinātu, ka čia (Salvia hispanica) sēklu augšminētie lietojumi atbilst Regulas (ES) 2015/2283 12. panta 1. punkta prasībām. Tāpēc ir lietderīgi Savienības atļauto jauno pārtikas produktu sarakstā norādīto čia (Salvia hispanica) sēklu lietošanas nosacījumus mainīt, iekļaujot visas iepriekšminētās pārtikas kategorijas, un svītrot noteiktos maksimālos pieļaujamos daudzumus, kā arī atbilstošo īpašo marķēšanas prasību par maksimālo dienas devu. Turklāt, lai gan Iestādes novērtējumā nebija konkrēti norādīts čia (Salvia hispanica) sēklu lietojums pudiņos, atzinumā sniegtais pamatojums ir pietiekams, lai tās atļautu lietot arī tādos pudiņos, kuru ražošanā, pārstrādē vai gatavošanā nav nepieciešama termiskā apstrāde 120 °C vai augstākā temperatūrā. Pudiņi ir tādu produktu apakškategorija, kas pazīstami kā deserti, kuri parasti ir aromatizēti un ar saldu garšu.

                     (24)

                     Minētajā atzinumā Iestāde atsaucās uz kādu pētījumu, kuru tā bija izguvusi no publiski pieejamās zinātniskās literatūras un kurš neietilpa pierādījumos, ko pieteikuma iesniedzēji bija iesnieguši, lai pamatotu ierosināto čia (Salvia hispanica) sēklu lietojuma paplašināšanu, un kurā bija norādīts uz iespējamo akrilamīda veidošanos tad, ja šādas sēklas tiek izmantotas pārtikas produktos, kuru ražošanā, pārstrādē vai gatavošanā ir nepieciešama termiskā apstrāde 120 °C vai augstākā temperatūrā.

                     (25)

                     Minētajā atzinumā Iestāde norādīja, ka no publiski pieejamiem avotiem un/vai pieteikumu iesniedzējiem ir jāsaņem papildu informācija par iespējamo akrilamīda veidošanos tādos gadījumos, ja pārtikas produkti, kuri satur čia (Salvia hispanica) sēklas, tiek pakļauti termiskai apstrādei 120 °C vai augstākā temperatūrā. Saskaņā ar Regulas (ES) 2015/2283 11. panta 4. punktu Iestāde attiecīgajam pieteikuma iesniedzējam pieprasīja sniegt papildu informāciju par piesārņotājiem, kas, iespējams, var veidoties pārtikas pārstrādes un ražošanas procesā (ražotāja līmenī) un/vai tad, ja pārtikas produkts, kam pievienotas čia (Salvia hispanica) sēklas, ir pakļauts karsēšanai (termiskā apstrāde patērētāju līmenī). Papildu informāciju var sniegt līdz 2020. gada martam. Ja iesniegtajos pieteikumos šādas informācijas nav, Iestāde novērtējumu attiecībā uz čia (Salvia hispanica) sēklu lietojuma paplašināšanu tajos pārtikas produktos, kuru ražošanā, pārstrādē vai gatavošanā ir nepieciešama termiskā apstrāde 120 °C vai augstākā temperatūrā (konditorejas izstrādājumi, graudaugi un to produkti, garšaugi, garšvielas, pikantās piedevas, zupas un buljoni, mērces, salāti un ziežamās sviestmaižu pastas un proteīnu produkti uz pikanto garšvielu bāzes, pilnīgi uztura aizstājēji svara kontrolei, kā definēts Eiropas Parlamenta un Padomes Regulā (ES) Nr. 609/2013 (12), pārtikas produkti, uz kuriem saskaņā ar Komisijas Īstenošanas regulas (ES) Nr. 828/2014 (13) prasībām ir izvietoti paziņojumi par lipekļa neesamību vai samazinātu tā klātbūtni, ēšanai sagatavoti uzkožamie un uzkodas, kā arī deserti) atliek līdz laikam, kad kļūs pieejama papildu informācija. No tā izriet, ka šajā posmā Komisijas rīcībā nav Iestādes atzinuma, kāds atbilstoši Regulas (ES) 2015/2283 12. panta 1. punkta a) un c) apakšpunktam vajadzīgs, lai varētu apstiprināt tādu čia (Salvia hispanica) sēklu lietojumu paplašināšanu, kuras apstrādātas 120 °C vai augstākā temperatūrā. Tāpēc lēmums par šādiem lietojumiem tiks pieņemts tikai pēc attiecīgā Iestādes atzinuma publicēšanas.

                     (26)

                     Turklāt Iestādes atzinumā bija minēti divi konkrēti gadījumi no pieejamās zinātniskās literatūras, kuri čia (Salvia hispanica) sēklu lietojumu saistīja ar alerģiskām reakcijām, un, pamatojoties uz šo pierādījumu, tajā secināts, ka, lietojot čia (Salvia hispanica) sēklas, var rasties alerģiskas reakcijas. Ņemot vērā to, ka līdz šim ir ziņots tikai par šiem diviem alerģisko reakciju gadījumiem, un saistībā ar čia (Salvia hispanica) sēklu plašo lietojumu un to esamību Savienībā un pasaules tirgū daudzu gadu garumā, Komisija uzskata, ka līdz laikam, kamēr Iestāde nav saņēmusi un novērtējusi papildu zinātniskos pierādījumus par čia (Salvia hispanica) sēklu iespējamo alergēniskumu, Savienības atļauto jauno pārtikas produktu sarakstā nav jāiekļauj īpašas marķēšanas prasības par iespējamām alerģiskām reakcijām uz čia (Salvia hispanica) sēklu lietojumu.

                     (27)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants

               1.   Savienības atļauto jauno pārtikas produktu sarakstā, kas paredzēts Regulas (ES) 2015/2283 6. pantā un iekļauts Īstenošanas regulā (ES) 2017/2470, ierakstu par jauno pārtikas produktu “Čia (Salvia hispanica) sēklas” groza, kā norādīts šīs regulas pielikumā.

               2.   Savienības saraksta ierakstā, kas minēts 1. punktā, iekļauj šīs regulas pielikumā izklāstītos lietošanas nosacījumus un marķēšanas prasības.

            2. pants
            Īstenošanas regulas (ES) 2017/2470 pielikumu groza saskaņā ar šīs regulas pielikumu.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 13. janvārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 327, 11.12.2015., 1. lpp.

            (2)  Komisijas 2017. gada 20. decembra Īstenošanas regula (ES) 2017/2470, ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).

            (3)  Komisijas 2009. gada 13. oktobra Lēmums 2009/827/EK, ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū Spānijas salvijas jeb chia (Salvia hispanica) sēklas kā jaunu pārtikas produktu sastāvdaļu (OV L 294, 11.11.2009., 14. lpp.).

            (4)  Komisijas 2013. gada 22. janvāra Īstenošanas lēmums 2013/50/ES, ar ko atbilstīgi Eiropas Parlamenta un Padomes Regulai (EK) Nr. 258/97 atļauj plašāk lietot Spānijas salvijas jeb chia (Salvia hispanica) sēklas kā jaunu pārtikas produktu sastāvdaļu (OV L 21, 24.1.2013., 34. lpp.).

            (5)  Eiropas Parlamenta un Padomes 1997. gada 27. janvāra Regula (EEK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (OV L 43, 14.2.1997., 1. lpp.).

            (6)  2015. gada 18. septembra vēstule (https://ec.europa.eu/food/sites/food/files/safety/docs/novel-food_authorisation_2015_auth-letter_chia-seeds-2_en.pdf).

            (7)  2017. gada 17. oktobra vēstule (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds_en.pdf).

            (8)  2017. gada 2. novembra vēstule (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds-ext-steri_en.pdf).

            (9)  Komisijas 2017. gada 14. decembra Īstenošanas lēmums (ES) 2017/2354, ar ko atbilstīgi Eiropas Parlamenta un Padomes Regulai (EK) Nr. 258/97 kā jaunu pārtikas produktu sastāvdaļu atļauj plašāk lietot čia (Salvia hispanica) sēklas (OV L 336, 16.12.2017., 49. lpp.).

            (10)  EFSA Journal 2009;7(4):996.

            (11)  EFSA Journal 2019;17(4):5657.

            (12)  Eiropas Parlamenta un Padomes 2013. gada 12. jūnija Regula (ES) Nr. 609/2013 par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (OV L 181, 29.6.2013., 35. lpp.).

            (13)  Komisijas 2014. gada 30. jūlija Īstenošanas regula (ES) Nr. 828/2014 par prasībām attiecībā uz informācijas sniegšanu patērētājiem par lipekļa neesamību vai samazinātu klātbūtni pārtikas produktos (OV L 228, 31.7.2014., 5. lpp.).

            PIELIKUMS
            Īstenošanas regulas (ES) 2017/2470 pielikuma 1. tabulā (“Atļautie jaunie pārtikas produkti”) ierakstu “Čia (Salvia hispanica) sēklas” aizstāj ar šādu:

                        Atļautais jaunais pārtikas produkts

                        Jaunā pārtikas produkta lietošanas nosacījumi

                        Īpašas papildu marķēšanas prasības

                        Citas prasības

                        “Čia (Salvia hispanica) sēklas

                           Konkrēta pārtikas kategorija

                           Maksimālais līmenis

                        Jaunā pārtikas produkta nosaukums to saturošu pārtikas produktu marķējumā – “Čia (Salvia hispanica) sēklas””

                        Maizes izstrādājumi

                        5 % (veselas vai maltas čia sēklas)

                        Konditorejas izstrādājumi

                        10 % (veselas čia sēklas)

                        Brokastu pārslas

                        10 % (veselas čia sēklas)

                        Sterilizētas, lietošanai gatavas maltītes uz graudaugu, pseidograudaugu un/vai pākšaugu bāzes

                        5 % (veselas čia sēklas)

                        Augļu, riekstu un sēklu maisījumi

                        Fasētas čia sēklas (kā atsevišķs produkts)

                        Konfektes (arī šokolāde un tās izstrādājumi), izņemot košļājamās gumijas

                        Piena produkti (arī jogurts) un to analogi

                        Saldējums

                        Augļu un dārzeņu produkti (arī ziežamas augļu pastas, biezeņi ar/bez graudaugiem, augļu izstrādājumi kārtojumā zem piena produktiem vai sajaukšanai ar tiem, augļu deserti, divdaļīgos trauciņos pildāmi augļu maisījumi ar kokosriekstu pienu)

                        Bezalkoholiskie dzērieni (arī augļu sulu un augļu/dārzeņu maisījumu dzērieni)

                        Pudiņi, kuru ražošanā, pārstrādē vai gatavošanā nav nepieciešama termiskā apstrāde 120 °C vai augstākā temperatūrā